b"\n_START_ARTICLE_\nGalena\n_START_SECTION_\nHistoriaa\n_START_PARAGRAPH_\nKoyukon athabaskoilla oli alueella tilap\xc3\xa4isi\xc3\xa4 leirej\xc3\xa4, joita he k\xc3\xa4yttiv\xc3\xa4t villiriistan vaeltaessa alueelta toiselle. Kes\xc3\xa4isin monet perheet siirtyiv\xc3\xa4t lautoilla Yukonille kalastamaan lohta. Koyukukjoen ja Nowitnajoen v\xc3\xa4lilt\xc3\xa4 on l\xc3\xb6ydetty 12 kes\xc3\xa4kalastusleiri\xc3\xa4. Galena perustettiin vuonna 1918 l\xc3\xa4helle athabaskojen kalastusleiri\xc3\xa4, jota kutsuttiin Henry's Pointiksi. Siit\xc3\xa4 tuli tukikohta l\xc3\xa4heisille lyijymalmikaivoksille, jotka avattiin 1918 ja 1919._NEWLINE_Vuonna 1920 athabaskat, jotka asuivat yl\xc3\xa4juoksulla Loudenissa alkoivat muuttaa Galenaan. He alkoivat myyd\xc3\xa4 puuta h\xc3\xb6yrylaivoille ja toimia rahdinkuljettajina kaivoksille. 1920-luvun puoliv\xc3\xa4liss\xc3\xa4 Galenaan perustettiin ensimm\xc3\xa4inen koulu. Toisen maailmansodan aikana rakennettiin armeijan lentokentt\xc3\xa4 Galena Air Force Station. 1950-luvun aikana armeijan tukikohdan rakennusty\xc3\xb6t, lentokent\xc3\xa4n ja teiden parantaminen saivat aikaan Galenan alueen taloudellisen kasvun._NEWLINE_Vuosina 1945 ja 1971 kaupunkia koettelivat tulvat. N\xc3\xa4iden vuoksi uusi kaupunkikeskus nimelt\xc3\xa4\xc3\xa4n New Town perustettiin Alexanderinj\xc3\xa4rven rannalle noin 2,5 kilometri\xc3\xa4 it\xc3\xa4\xc3\xa4n alkuper\xc3\xa4isest\xc3\xa4 keskuksesta. Kaupungin virastot, terveysasema, koulut, kauppa ja yli 150 asuntoa rakennettiin New Towniin._NEWLINE_Ilmavoimien tukikohta suljettiin vuonna 1993."